নিহত সোহেল রানার চাচাতো ভাই আজগর আলী জানান, গরু আনতে সোহেলসহ একদল বাংলাদেশি শুক্রবার রাতে ভারতের অভ্যন্তরে যায়। গরু নিয়ে সেখান থেকে ফেরার পথে দলটি ৬১ কোচবিহার বিএসএফ ব্যাটালিয়নের একটি টহল দলের সামনে পড়ে। এ সময় অন্যরা পালিয়ে দেশে আসতে পারলেও সোহেলকে আটক করে বিএসএফ জওয়ানরা। আটকের পর বিএসএফ তাঁকে বেধড়ক পেটানোর পাশাপাশি নানাভাবে শারীরিক নির্যাতন করে। এতে তিনি অচেতন হয়ে পড়লে আজ ভোরের দিকে সীমান্তের এপারে বাংলাদেশি অংশে ফেলে রেখে যায় বিএসএফ। পরে পালিয়ে আসা বাংলাদেশিরা সোহেলকে অচেতন অবস্থায় উদ্ধার করে সকালে পাটগ্রাম উপজেলা স্বাস্থ্য কমপ্লেক্সে ভর্তি করে। ঘণ্টাখানেক পর মারা যান সোহেল রানা।